Συμπλοκή του Πορτ Σάιντ

Τα πολύνεκρα επεισόδια στο Στάδιο Πορτ Σάιντ (Stad Būr Sa'īd), της ομώνυμης πόλης της Αιγύπτου, πραγματοποιήθηκαν την 1η Φεβρουαρίου 2012, μεταξύ οπαδών της Αλ-Μασρί και της Αλ-Αχλί. Τα επεισόδια συνέβησαν μετά το τέλος του αγώνα των δύο ομάδων, ο οποίος είχε βρει νικήτρια με 3-1 την γηπεδούχο ομάδα της Αλ-Μασρί. Η κατάσταση ξέφυγε από κάθε έλεγχο και στις συγκρούσεις μεταξύ των οπαδών που ακολούθησαν, βρήκαν τον θάνατο 79 άνθρωποι, ενώ πάνω από 1000 τραυματίστηκαν. Πρόκειται για τη χειρότερη ποδοσφαιρική τραγωδία στη χώρα της Αιγύπτου.

Προϊστορία 

Η Αλ-Αχλί αποτελεί μία από τις δημοφιλέστερες και επιτυχημένες ομάδες της Αιγύπτου. Εξίσου δημοφιλής είναι και η ομάδα της Αλ-Μασρί, η οποία έχει έδρα την πόλη του Πορτ Σάιντ και αποτελεί μια από τις 5 πιο δημοφιλής ομάδες της χώρας. Μεταξύ των δύο ομάδων υπάρχει αντιπαλότητα, με τους οπαδούς τους να έρχονται στο παρελθόν σε κόντρες μεταξύ τους, όχι όμως σε τέτοιο βαθμό όπως τα γεγονότα του Φεβρουαρίου του 2012.

Σύμφωνα με τα διεθνή μέσα ενημέρωσης, τα επεισόδια φαίνεται πως επηρεάστηκαν από την πολιτική κατάσταση της χώρας.

Τα γεγονότα 
Ο αγώνας πραγματοποιήθηκε στα πλαίσια της 17ης αγωνιστικής του πρωταθλήματος Αιγύπτου. Στον αγώνα, η Αλ-Αχλί προηγήθηκε με τον Φάμπιο Τζούνιορ στο 11ο λεπτό, αλλά οι γηπεδούχοι της Αλ-Μασρί κατάφεραν να ανατρέψουν το σκορ και με γκολ του Μοαμέρ Ζακάρια  (72' και 83) και του Αμπντουλαγιέ Σισέ (92ο λεπτό), κατάφεραν να πάρουν τη νίκη με 3-1.

Αμέσως μετά την ολοκλήρωση του αγώνα, οπαδοί της γηπεδούχου Αλ-Μασρί, εισέβαλαν στον αγωνιστικό χώρο για να πανηγυρίσουν τη νίκη της ομάδας τους. Οι οπαδοί αρχικά επιτέθηκαν εναντίον των ποδοσφαιριστών της αντιπάλου, αποκλείοντας τους εντός των αποδυτηρίων. Τα επεισόδια συνεχίστηκαν, με τους οπαδούς της Αλ-Μασρί να ορμούν εναντίον των 1200 οπαδών της Αλ-Αχλί, οι οποίοι απάντησαν συγκρουόμενοι με τους πρώτους. Η αστυνομία δεν μπόρεσε να ελέγξει την κατάσταση, ενώ ένας από τους νεκρούς και κάποιοι από τους τραυματίες ήταν μέλη της που προσπαθούσαν να ελέγξουν την κατάσταση. Διάφορα βίντεο και φωτογραφίες δείχνουν πως το πλήθος των οπαδών ήταν οπλισμένο με μαχαίρια, πέτρες και ρόπαλα. 

Σύμφωνα με το υπουργείο υγείας της χώρας, ο θάνατος αρκετών από τα θύματα οφειλόταν σε χτυπήματα με μαχαίρι και χτυπήματα στο κεφάλι. Υπήρχαν επίσης νεκροί που είχαν πέσει από μεγάλο ύψος και άτομα που είχαν ποδοπατηθεί.

Μετέπειτα γεγονότα και δηλώσεις

Μετά τα επεισόδια συνελήφθησαν 47 άτομα. Η ποδοσφαιρική ομοσπονδία της χώρας ανέβαλε τους υπόλοιπους αγώνες που επρόκειτο να διοργανωθούν, ανάμεσά τους και ο αγώνας μεταξύ των ομάδων Αλ Ισμαΐλι και Ζάμαλεκ, με τους οπαδούς που βρίσκονταν εκείνη την στιγμή στο στάδιο του Καΐρου να προβαίνουν σε μικρής έκτασης βανδαλισμούς, ενώ ο προπονητής της Αλ-Μασρί, Καμάλ Αμπού Αλί ανακοίνωσε την παραίτησή του από την ομάδα. Αναφέρθηκαν επίσης διαδηλώσεις διαμαρτυρίας κατά των αρχών, στις οποίες συμμετείχαν και οπαδοί, στο Κάιρο, το Πορτ Σάιντ και στην περιοχή του Σουέζ. 

Το Κοινοβούλιο της Αιγύπτου συγκάλεσε έκτακτη συνεδρίαση για την επόμενη ημέρα ώστε να βρεθεί κατάλληλος τρόπος για την αντιμετώπιση της κρίσης. Η Μουσουλμανική Αδελφότητα, νικήτρια των πρόσφατων εκλογών στη χώρα, δήλωσε μέσω εκπροσώπων της πως τα γεγονότα του Πορτ Σάιντ ήταν σχεδιασμένα από οπαδούς του πρώην ηγέτη της Αιγύπτου Χόσνι Μουμπάρακ. Ο επικεφαλής του στρατιωτικού συμβουλίου, αρχιστράτηγος Μοχάμεντ Χουσείν Ταντάουι, ανακοίνωσε τη σύσταση ειδικής επιτροπής που θα διερευνήσει τα γεγονότα, χωρίς ωστόσο, να δώσει περισσότερες πληροφορίες.

Ο πρόεδρος της FIFA, Σεπ Μπλάτερ, εμφανίστηκε σοκαρισμένος από το γεγονός και εξέφρασε με δηλώσεις του τα συλλυπητήρια του στις οικογένειες των θυμάτων, δηλώνοντας πως επρόκειτο για μια «...μια μαύρη μέρα για το ποδόσφαιρο...»

Στις 2 Φεβρουαρίου, ο πρωθυπουργός της χώρας, Καμάλ αλ Γκανζούρι, κατά την έκτακτη συνεδρίαση του Κοινοβουλίου, διέταξε την άμεση διάλυση του διοικητικού συμβουλίου της ποδοσφαιρικής ομοσπονδίας της χώρας. Αν και μια τέτοια απόφαση έρχεται σε αντίθεση με τους κανονισμούς της FIFA, η Διεθνής Ποδοσφαιρική Ομοσπονδία ζήτησε την ολοκλήρωση της αναλυτικής έρευνας τον όσων διαδραματίστηκαν, πριν από οποιαδήποτε παρέμβασή της.

Αυτόπτεις μάρτυρες είπαν ότι οι δυνάμεις επιβολής της τάξης κάθονταν αδρανείς όσο οι οπαδοί της αλ-Μασρί εισέβαλαν στον αγωνιστικό χώρο. Οι φανατικοί οπαδοί της αλ-Αχλί, οι Ούλτρας, δήλωσαν ότι με αυτό το τρόπο οι αρχές τους εκδικούνταν για το γεγονός ότι συμμετείχαν στην εξέγερση εναντίον του πρώην προέδρου της Αιγύπτου Μουμπάρακ την άνοιξη του 2011. Αυτές οι καταγγελίες αδράνειας των δυνάμεων επιβολής της τάξης οδήγησαν σε σφοδρές αναταραχές στο Κάιρο, έδρα της αλ-Αχλί, στις οποίες πέθαναν 16 άνθρωποι και δεκάδες τραυματίστηκαν.

Αποτέλεσμα των επεισοδίων ήταν η Ομοσπονδία Ποδοσφαίρου της Αιγύπτου να επιβάλλει διετή αποκλεισμός στην αλ-Μασρί τις 22 Μαρτίου 2012, ενώ η αλ-Μασρί υφίσταται τριετή αποκλεισμό της έδρας της, του σταδίου Πορτ Σάιντ. Το αποτέλεσμα αυτής της απόφασης πυροδότησε ένα νέο κύκλο επεισοδίων όταν στις 23 και 24 Μαρτίου, εκατοντάδες οπαδοί ξεχύθηκαν στους δρόμους του Πορτ Σάιντ και συγκρούστηκαν με τις αστυνομικές δυνάμεις, με αποτέλεσμα το θάνατο ενός δεκατριάχρονου. Τα επεισόδια διέλυσαν οι αστυνομικές δυνάμεις με τη χρήση δακρυγόνων και πυροβολισμών στον αέρα.

Όσον αφορά τις 24 Μαρτίου 2012, οι έρευνες για τα αίτια της τραγωδίας βρίσκονταν σε εξέλιξη και είχαν αποδοθεί κατηγορίες σε 75 άτομα, μεταξύ των οποίων εννέα αστυνομικοί, μαζί με το πρώην επικεφαλής των υπηρεσιών ασφαλείας του Πορτ Σάιντ, και τρία στελέχη της γηπεδούχου ομάδας αλ-Μασρί.

Δικαστική εξέλιξη και νέες ταραχές 

Συνολικά 73 άτομα οδηγήθηκαν στα δικαστήρια ως κατηγορούμενοι για τον θάνατο 74 ανθρώπων στα επεισόδια μετά των αγώνα. Στις 26 Ιανουαρίου του 2013, το Αιγυπτιακό δικαστήριο αποφάσισε την καταδίκη σε θάνατο 21 από αυτούς, ενώ η απόφαση για τους υπόλοιπους 51 αναμένεται στις αρχές Μαρτίου. Τα ονόματά των καταδικασθέντων εστάλησαν στον μουφτή για την επικύρωση της θανατικής καταδίκης από το ανώτατο θρησκευτικό δικαστήριο.  

Την απόφαση ακολούθησαν βίαιες διαδηλώσεις στο Πορτ Σάιντ. Δεκάδες άνθρωποι σκοτώθηκαν, μεταξύ των οποίων και δύο αστυνομικοί, και πολλοί άλλοι τραυματίστηκαν.  Τα επεισόδια συνέπεσαν με αιματηρές αντικυβερνητικές διαδηλώσεις που έλαβαν χώρο την προηγούμενη ημέρα στην χώρα, με αφορμή την δεύτερη επέτειο από την πτώση της κυβέρνησης Μουμπάρακ. Ο πρόεδρος Μοχάμεντ Μόρσι έκανε έκκληση για ηρεμία.

Παραπομπές 

Ποδόσφαιρο στην Αίγυπτο
Χουλιγκανισμός
Πορτ Σαιντ